สะสม PS ช่วงขาลง หลัง 5 เดือนฟันยอดขายเกือบ 50% แถมเก็ง Q2 รายได้โตเด่น
สะสม PS ช่วงขาลง หลัง 5 เดือนฟันยอดขายเกือบ 50% แถมเก็ง Q2 รายได้โตเด่น ณ เวลา 11.23 น.อยู่ที่ 25.50 บาท ลบ 0.25 หรือ 0.97% มูลค่าการซื้อขาย 28.42 ล้านบาท
8 มิ.ย. 2558

ผู้สื่อข่าวรายงานว่า ราคาหุ้น บริษัท พฤกษา เรียลเอสเตท จำกัด (มหาชน) หรือ PS ณ เวลา 11.23 น.อยู่ที่ 25.50 บาท ลบ 0.25 หรือ 0.97% มูลค่าการซื้อขาย 28.42 ล้านบาท ทั้งนี้เปิดตลาดที่ 25.50 บาทระหว่างวันราคาหุ้นมีการปรับตัวขึ้นแตะระดับสูงสุดที่ 25.75 บาทและแตะระดับต่ำสุดที่ 25.25 บาท ขณะที่ดัชนีหุ้นไทยโดยรวมลบ 0.07%

บล.เคเคเทรด ระบุในบทวิเคราะห์(8 มิ.ย.)ว่า จากยอดขายที่ทำได้ต่อเนื่องทำให้ PS มียอดขายสะสม ในงวด 5 เดือน อยู่ที่ 1.9 หมื่นล้านบาท คิดเป็น 42% ของเป้าหมายยอดขายทั้งปีของบริษัทที่ 4.7 หมื่นล้านบาท
โดยสินค้าหลักที่ยังคงสร้างยอดขายได้ดีมาจากแนวราบโดยเฉพาะสินค้าทาวน์เฮาส์ที่มียอดขายสะสมคิดเป็น 9 พันล้านบาท คิดเป็น 49% ของยอดขายรวมยังเป็นสินค้าที่ผลักดันยอดขาย โดยคาดยอดในครึ่งปีหลัง 58 ยังมีแรงขับเคลื่อนจากแผนการเปิดตัวโครงการใหม่ จากแผนการเปิดตัวมูลค่ารวมทั้งปีกว่า 6.1 หมื่นล้านบาทซึ่งบริษัทให้น้ำหนักการเปิดตัวใน 2H58 กว่า 60%
ขณะเดียวกันแนวโน้มรายได้ไตรมาส 2/58 เด่นจากคอนโดมิเนียม ส่วนหนึ่งจากงานในมือกว่า 2 หมื่นล้านบาทเตรียมบันทึกรายได้ในปี 2558 จากกรอบเวลาการโอนกรรมสิทธิ์ตามแผนของ PS มีโครงการคอนโดมิเนียม 5 แห่ง ที่เตรียมบันทึกรายได้
ขณะที่อัตรากำไรขั้นต้นมีโอกาสดีขึ้นเนืองจากแผนการขายลดสินค้าในมือน้อยกว่าเมื่อเทียบกับรายไตรมาส ผลประกอบการมีแนวโน้มเติบโตกว่า
คงแนะนำ “ซื้อ” PS ราคาเป้าหมาย 38.80 บาท/หุ้นยังมีแนวโน้มต่อการบันทึกรายได้ทีดีจากงานในมือ กว่า 2 หมื่นล้านบาท ซึ่งแนวโน้มเติบโตทั้งจากไตรมาส 2/58 และต่อเนื่องไปยังครึ่งปีหลัง 58 ขณะที่สินค้าทาวน์เฮาส์ ระดับราคากลาง-ล่างยังทำได้ดี ขณะที่การพัฒนาระบบก่อสร้างที่รวดเร็ว ยังคงช่วยร่นระยะเวลาและสนับสนุนการรับรู้รายได้ขณะที่มีปัจจัยเสี่ยงจากการเร่งยอดขายอาจทำให้มีค่าใช้จ่ายชายและบริหารที่สูงขึ้น